Deși oricine poate experimenta dureri după contactul sexual, femeile sunt în general mai afectate decât bărbații, în special după menopauză. În literatura de specialitate, durerile asociate cu actul sexual, apărute înainte, în cursul sau după contactul sexual, poartă denumirea de dispareunie. În prezent, există numeroase cauze potențiale, atât de natură fizică, cât și psihică, care pot duce la apariția unor dureri după un contact sexual. În majoritatea cazurilor, susțin specialiștii, durerea apărută după actul sexual este resimțită inclusiv în timpul actului sexual. În cazul femeilor, durerile se pot resimți la nivelul vaginului sau al pelvisului și pot fi cauzate de: infecții vaginale sau infecții ale tractului urinar; uscăciunea vaginală; leziuni sau iritații ale organelor genitale (apărute în general în urma intervențiilor chirurgicale sau după o naștere). De asemenea, durerea se face simțită după iritații ale pielii,
probleme psihologice (anxietatea sau depresia, lipsa stimei de sine); stresul accentuat sau un istoric de abuz sexual.
În mod similar, bărbații pot prezenta dureri după contactul sexual din cauza stresului accentuat sau a istoricului de abuz sexual, cât și din cauza afecțiunilor urologice (infecții de tract urinar sau cancere), a iritațiilor locale sau a infecțiilor cu transmitere sexuală. O cauză specifică pentru dureri după actul sexual, care poate apărea doar la bărbați, o reprezintă fimoza (un prepuț prea strâns). Totodată, anumite boli, precum endometrioza, prolapsul uterin, fibromul uterin, adenomioza, uterul retrovers sau boala inflamatorie pelvină, cât și unele tratamente sau intervenții chirurgicale, pot cauza un disconfort accentuat în timpul unui contact sexual, cât și după contactul sexual.